b'\n_START_ARTICLE_\nMerem\xc3\xa4e noortekeskus\n_START_PARAGRAPH_\nMerem\xc3\xa4e noortekeskus on noortekeskus Setomaa vallas Merem\xc3\xa4e k\xc3\xbclas._NEWLINE_Merem\xc3\xa4e valla algusaastal asus kantselei perekond K\xc3\xa4rneri majapidamises P\xc3\xb5rste k\xc3\xbclas[1]. Vallakeskuse asukoha ja nime \xc3\xbcmber toimunud vaidluste tulemusena otsustati ehitada vallamaja valla geograafilisse keskpunkti, Mihailova puustusele, ajalooliste V\xc3\xb5ru-Petseri ja Pankjavitsa-Kiirova-Orava-R\xc3\xa4pina teede ristumiskohta[2]. Merem\xc3\xa4e noortekeskuse maja oligi esimene spetsiaalselt Merem\xc3\xa4e vallamajaks ehitatud hoone._NEWLINE_Alates 1920. aastate keskpaigast tekkis t\xc3\xb5sine vajadus lahendada Serga Algkooli ruumik\xc3\xbcsimus, sest selle kooli pidamine mitmes talumajas nii Serga kui ka Keerba ja Vaarkali k\xc3\xbclas muutus j\xc3\xa4rjest keerulisemaks. Leiti, et Serga kool tuleks vallamajja \xc3\xbcle tuua ning juba 1926.\xe2\x80\x931927. aasta paiku v\xc3\xb5tsid vallan\xc3\xb5ukogu ja -valitsus plaani uue ja suurema vallamaja ehk administratiivhoone ehitamise. 31. jaanuaril 1929 allkrjastasid Merem\xc3\xa4e valla kodanik, Unkipa talu omanik Semen Prokofi p. P\xc3\xb5hja ja Efim Liivik Merem\xc3\xa4e vallakogukonna volinikuna Petseris avaliku notari Johan Piipi juures kinkelepingu, mille kohaselt Semen P\xc3\xb5hja annab oma kinnistust Merem\xc3\xa4e vallakogukonna k\xc3\xa4tte 0,575 ha suuruse hoonestamata maat\xc3\xbcki nime \xe2\x80\x9cMerem\xc3\xa4e vallamaja\xe2\x80\x9d all._NEWLINE_1932. aastal alustas vallamajas \xc3\xb5ppet\xc3\xb6\xc3\xb6d Serga Algkooli 1.\xe2\x80\x934. klass. 5.\xe2\x80\x936. klassi jaoks tuli esialgu veel ruume \xc3\xbc\xc3\xbcrida l\xc3\xa4hedal asuvas Valter Seimi majapidamises. Seda kuni mahuka juurdeehituse valmimiseni 1936. aastal. P\xc3\xa4rast seda pandi koolile Merem\xc3\xa4e nimi. Hiljem asus selles majas kooli \xc3\xbchiselamu. N\xc3\xbc\xc3\xbcd asuvad seal Merem\xc3\xa4e noortekeskus, Merem\xc3\xa4e kooli tehnoloogiaklass ja k\xc3\xa4sit\xc3\xb6\xc3\xb6ruumid.'